ΓΡΑΠΤΗ ΕΡΩΤΗΣΗ E-1128/98

υποβολή: Paul Rübig (PPE) προς την Επιτροπή

(8 Απριλίου 1998)

Θέμα: Εισαγωγές νημάτων εκ λίνου από τη Λαϊκή Δημοκρατία της Κίνας

Η ευρωπαϊκή παραγωγή λινών νημάτων έχει μειωθεί από 25.000 τόννους το 1994 σε 15.000 τόννους το 1996. Τα δύο μεγαλύτερα κλωστήρια λινών ινών μεταξύ των 24 περίπου ευρωπαίων παραγωγών λινών νημάτων ευρίσκονται στην Αυστρία και στην Ιταλία.

Ένας σημαντικός λόγος που προκάλεσε αυτή τη μείωση της παραγωγής ήταν οι αιφνίδιες και μεγάλες εισαγωγές λινών ινών κατά το 1993 και το 1994, από τη Λαϊκή Δημοκρατία της Κίνας. Μολονότι στην περίπτωση της Κίνας οι ποσοστώσεις κατά την εισαγωγή λινών νημάτων των δασμολογικών κλάσεων 5306.10 και 5306.20 συνιστούν ετήσια κοινοτική ποσόστωση 450 τόννων, σύμφωνα με υπολογισμούς, καταχωρήθηκαν κατά το 1993 κοινοτικές εισαγωγές από τη Λαϊκή Δημοκρατία της Κίνας ύψους 1.857 τόννων και κατά το 1994, ύψους 1.513 τόννων. Για το 1994 πραγματοποιήθηκαν εισαγωγές στην Ιταλία ύψους 628 τόννων και στο Βέλγιο ύψους 637 τόννων, που συνιστούν σημαντική υπέρβαση της κοινοτικής ποσόστωσης.

Το γεγονός ότι οι εισαγωγές κατά το 1995 και το 1996 επανήλθαν στα συνήθη επίπεδα οφείλεται στη μείωση της ζήτησης λινών νημάτων από την Κίνα λόγω της κατάρρευσης της αγοράς αυτής. Ωστόσο, η κατάσταση αυτή ενδέχεται να μεταβληθεί ραγδαία ενόψει της διαγραφόμενης ανάκαμψης της ευρωπαϊκής βιομηχανίας λίνου.

Για το λόγο αυτό, ζητώ από την Επιτροπή να αναφέρει λεπτομερώς τα αίτια της ενδεχόμενης υπέρβασης της κοινοτικής ποσόστωσης στον τομέα αυτό.

Απάντηση του Sir Leon Brittan εξ ονόματος της Επιτροπής

(7 Μαΐου 1998)

Τα προϊόντα αυτά, καθώς και το νήμα από ραμί, υπάγονται στην κατηγορία κλωστοϋφαντουργικών αριθ. 115, η οποία αποτέλεσε αντικείμενο αυτόνομης κοινοτικής ποσόστωσης ύψους 450 τόνων στο πλαίσιο του κανονισμού (ΕΚ) 517/94 της 7ης Μαρτίου 1994, περί της θεσπίσεως κοινών κανόνων για τις εισαγωγές κλωστοϋφαντουργικών προϊόντων από ορισμένες τρίτες χώρες τα οποία δεν καλύπτονται από διμερείς συμφωνίες, πρωτόκολλα ή άλλους διακανονισμούς ή άλλους κοινοτικούς κανόνες εισαγωγής(1) από το Μάρτιο έως το Δεκέμβριο 1994.

Η ποσόστωση αυτή αντικαταστάθηκε, από την 1η Ιανουαρίου 1995, από τα ποσοτικά όρια που αποτέλεσαν αντικείμενο διαπραγματεύσεων στο πλαίσιο της ισχύουσας μεταξύ της Κοινότητας και της Κίνας διμερούς συμφωνίας για το εμπόριο κλωστοϋφαντουργικών προϊόντων και ειδών ένδυσης που κατασκευάζονται από ίνες εκτός του βάμβακος, του μαλλιού και των τεχνητών ινών, η οποία λήγει στις 31 Δεκεμβρίου 1998.

Όσον αφορά τις εισαγωγές των προϊόντων αυτών το 1994, οι σημειωθείσες εισαγωγές ύψους 1.513 τόνων υπερέβησαν την ποσόστωση που είχε οριστεί για το εν λόγω έτος. Αυτό οφείλετο στο γεγονός ότι τα εμπορεύματα αποτέλεσαν το αντικείμενο αποστολής το 1993 και, ενώ δεν καλύπτονταν από την ποσόστωση που είχε οριστεί για το 1994, καταλογίστηκαν στα στατιστικά στοιχεία της Κοινότητας μαζί με τις εισαγωγές των ίδιων προϊόντων που υπήχθησαν στο καθεστώς ποσόστωσης για το 1994.

Όσον αφορά τα έτη 1995, 1996 και 1997, οι εισαγωγές παρέμειναν πάντοτε εντός των συμφωνηθέντων ορίων. Οι αποστολές των εν λόγω προϊόντων υποβάλλονται σε σύστημα διπλού ελέγχου και ιδίως, μετά την καθιέρωση της σχετικής διασύνδεσης στις 28 Οκτωβρίου 1996, και σε ηλεκτρονική επαλήθευση μεταξύ των υπηρεσιών της Κίνας που εκδίδουν άδειες εξαγωγής για τα εν λόγω προϊόντα και του κοινοτικού συστήματος ηλεκτρονικής έκδοσης αδειών (SIGL). Οι κοινοτικές αρχές εκδίδουν άδειες εισαγωγής για τα συγκεκριμένα προϊόντα, μόνον αν οι αιτήσεις των εισαγωγέων είναι δυνατό να ικανοποιηθούν από τη διαθέσιμη ποσόστωση για το εκάστοτε έτος.

(1) ÅÅ áñéè. L 67, ôçò 10.3.1994.